Mej. SA gaan voort; groot verandering komStephanie Weil saam met Mej. Heelal, Zozibini Tunzi (Foto: verskaf) Die Mej. Suid-Afrika-kompetisie gaan vanjaar voort ondanks die Covid-19-pandemie, maar dit sal groot verandering ondergaan om die betekenis van ŉ skoonheidskompetisie te herskryf. Dít volg nadat Suid-Afrika in 2019 groot sukses behaal het met die mees diverse deelnemers in die geskiedenis van die kompetisies. Zozibini Tunzi is as die wenner aangewys en het ook ŉ tikkie Suid-Afrikaanse glans na die Mej. Heelal-verhoog gebring toe sy met dié gesogte titel weggestap het. “Mej. Suid-Afrika streef daarna om ŉ 365 dag lange bemagtiging-bootcamp te wees,” sê Stephanie Weil, uitvoerende hoof van die Mej. Suid-Afrika Organisasie. “Die skoonheidskompetisie is slegs die onderhoud. Die werk begin nadat sy gewen het. Vanjaar soek ons na ŉ wêreldambassadeur van Suid-Afrika.” Weil verduidelik dat die wenner deur vier pilare gedryf sal word – bemagtiging, plig, kampioenskap en skoonheid. Sy sê dit is noodsaaklik om die Mej. Suid-Afrika-kompetisie te laat groei sodat die handelsmerk relevant bly in vandag se veranderende wêreld. Die herposisionering van die 60 jaar oue Mej. Suid-Afrika-kompetisie sluit ook die onthulling van ŉ nuwe logo en slagspreuk, “Face Your Power. Embrace Your Future”, in. Mej. Suid-Afrika se nuwe logo “Ons deelnemers sal nie net as skoonheidskompetisie-deelnemers opgelei word nie, maar ook gevorm word in kampioene van vroueregte, leiers van denkwyses, ambassadeurs en slim sakevroue met die regte gereedskap vir ŉ suksesvolle toekoms,” sê Weil. Die Mej. Suid-Afrika Organisasie sal ook die Mej. Suid-Afrika Stigting vanjaar bekendstel. Meer inligting daaroor sal later bekendgemaak word. “Mej. Suid-Afrika sal nie meer ŉ eenmalige geleentheid wees nie, maar eerder ŉ onderneming wat heeljaar aan die gang is as platform vir die grootste stemme in vroueregte en wat sosiale verandering meebring.” Weil het bevestig dat daar wel vanjaar ŉ Mej. Suid-Afrika-kompetisie sal wees ondanks die Covid-19-pandemie. Sy sê hulle het reeds verlede jaar aanlyn oudisies begin hou, en dat dit dus normaalweg voortgaan.